Betoging oor geweld teen vroue en kindersHannah Cornelius, een van die vele slagoffers. (Foto verskaf aan Maroela Media) Die DA het aangedui hy gaan Dinsdag voor die polisie se hoofkantoor in Pretoria betoog teen die onlangse vlaag van geweld teen vroue en kinders. Rdl. Crezane Bosch, organiseerder van die betoging, het gesê die betoging gaan na verwagting van 10:00 tot 12:30 by die polisie se hoofkantoor op die hoek van Beatrix- en Parkstraat in Arcadia plaasvind. “Die betoging word gehou om bewusmaking te skep oor die onlangse vlaag van geweld teen vroue,” het Bosch gesê. “Ons beskou die voortdurende geweld, ontvoerings, verkragtings en moord op vroue as ŉ haatmisdaad teen vroue sowel as kinders.” Sy het gesê die polisie moet die slagoffers met waardigheid hanteer en vinnig reageer om soveel as moontlik hangende sake waar sulke misdrywe gepleeg is, op te los. Een van die mees onlangse voorvalle waar ŉ vrou ontvoer en vermoor is, is die moord op die Matie-student Hannah Cornelius (21). Haar moord het landswyd skokgolwe veroorsaak, veral in Stellenbosch in die Wes-Kaap waar die voorval plaasgevind het. Cornelius (21), ŉ tweedejaar BA-student aan die Universiteit Stellenbosch, en ŉ studentemansvriend het Vrydagaand in die dorp in die blou VW Golfie, wat haar 91-jarige ouma vir haar gegee het, rondgery. Hulle is vroeg Saterdagoggend gekaap en ontvoer. Die vriend kon in ŉ stadium slaag om te ontsnap en is in ŉ ernstige toestand met hoofbeserings na ŉ hospitaal geneem. Cornelius se liggaam is Saterdag omstreeks 08:30 naby ŉ wynplaas gevind. “Sy was die mees perfekte mens – slim, mooi, talentvol en jonk. Haar hele lewe het voorgelê en toe word sy so wreed en onnodig van ons weggeruk. Ons familie staan mekaar by, maar niks kan die leemte vul nie,” het Lali van Zuydam (27), Cornelius se niggie en ŉ familiewoordvoerder, Maandag in ŉ emosionele huldeblyk aan Maroela Media gesê. Lees meer hier.